Informazion, intratigniment, memorie storiche e sperimentazion. Chês che si pues calcolâlis lis coordenadis di riferiment gjenerâls de ativitât di Radio Onde Furlane si palesin ancjemò plui a fuart dal solit dentri de programazion dai 15 di otubar.
Cuntune parafrasi dal titul di une cjançon di Sergio Caputo e cuntun riferiment al non de etichete discografiche nassude in bande de ‘radio libare dai furlans’, la zornade di doman si podarès definîle Une sabide furlane… fuarte.
Cun di fat, dopo de prime edizion dal Gjornâl radio e dal Meteo, a 8.30 si scree une gnove trasmission, che il so titul al è Friûl_Furlanija_Friaul_Friuli. L’Europa batte dove la lingua duole.
Il program al fâs part dal progjet Friûl_Furlanija_Friaul_Friuli, l’Europa batte dove la lingua duole. Identitât, autoguvier, teritori e citadinance europeane, metût adun de bande de associazion di promozion sociâl e culturâl KLARIS cul contribût de Provincie di Udin, cun chê di proponi ocasions di cognossince e di riflession sul pluralisim linguistic e culturâl, sui dirits linguistics, su la citadinance europeane su la relazion tra unitât europeane, diversitât culturâl, partecipazion civiche e autonomiis teritoriâls.
L’argoment de prime pontade al è chel de prime cjolte di posizion uficiâl de bande dal Parlament european in cont de tutele des minorancis, de promozion des lenghis minoritariis e de garanzie dai dirits, la Risoluzion suntune Cjarte des lenghis e des culturis regjonâls e suntune Cjarte dai dirits des minorancis etnichis, fate buine juste 35 agns indaûr, ai 16 di Otubar dal 1981, e cognossude ancje cul non dal so reladôr, l’eurodeputât socialist Gaetano Arfè.
Si fevelarà di chê Risoluzion e dai siei contignûts e dal contest storic, politic e sociâl di dulà che e je vignude fûr, tra la crisi dal stât nazionâl, la incressite de dibisugne di democratizazion a ducj i nivei istituzionâi e teritoriâi, il cussì clamât ‘revival etnic’ e la gnove fase di avanzament dal procès di integrazion continentâl rapresentade des primis elezions europeanis.
Dopo de rassegne stampe di In dì di Vuê, e je proviodude la seconde pontade di Friûl SotSore, la serie speciâl de rubriche setemanâl di aprofondiment gjornalistic Dret & Ledrôs, dedicade al taramot dal 1976 cun chê di recuperâ, cence retoriche, la memorie di chê solidarietât che il taramot al à discjadenât dentri e fûr dal Friûl, des mobilitazions, des lotis popolârs e des esperiencis di autoguvier dal bas.
Ancje in chest câs e je une conession fuartonone tra storie e atualitât: cussience, solidarietât, mobilitazion e autoguvier a coventin ancje in dì di vuê.
Dentri di chest apontament di Friûl SotSore si fevelarà soredut di ricostruzion tra Regjon, Comuns e Stât. Pe ocasion Mauro Missana e Giorgio Cavallo a metaran dongje lis testemoneancis di Roberto Dominici, za assessôr regjonâl Dc pe ricostruzion, di Franceschino Barazzutti, za sindic di Cjavaç e conseîr regjonâl Pdup e cumò president de Associazion dai Sindics de ricostruzion, di Roberto Jacovissi, assessôr regjonâl MF a Glemone, di Armando Angeli, in chê volte referent de Dc pe ricostruzion tal Friûl ocidentâl, e di Giulio Colomba, che al jere in parlament, deputât dal Pci.
A trê dopo di misdì al sarà un altri apontament di gale, che al mostre la vivarositât e la normalitât de lenghe furlane: la direte de partide di balon di prime Categorie tra Serenissima Pradaman e Union Martignà.
Onde Furlane si pues scoltâle sui 90 Mhz te plui part dal Friûl, sui 90.2 Mhz in Cjargne e in dut il mont su internet ae direzion www.ondefurlane.eu.
Cun di plui, dongje che in modulazion di frecuence e in internet, si pues scoltâle su smartphone, Iphone, tablet e Ipad, doprant la aplicazion specifiche che si le discjame de rêt daûr des indicazions che si cjatin ae direzion www.ondefurlane.eu.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn